“ Allt er á fullu og í gærkvöldi um klukkan 23:00 voru 12 iðnaðarmenn að störfum svo að við getum opnað á föstudaginn þegar færeyskir dagar hefjast ” , sagði Árni Aðalsteinsson í samtali við blaðið í morgun . Árni ásamt eiginkonu sinni , Matthildi Kristmundsdóttur er að byggja veitingarhúsið Gilið í miðbæ Ólafsvíkur . Að þessu sinni verður salurinn á neðri hæð hússins , salernin og hluti eldhússins opnað og verið er að leggja lokahönd á þá hluta hússins . Gera þau hjón ráð fyrir að fjögur til fimm störf verði við veitingahúsið þegar allt verður tilbúið og komið í gagnið . Salurinn á neðri hæðinni mun taka um 50 manns í sæti og á þeirri efri verður aðstaða til fundarhalda og til að horfa á kappleiki í sjónvarpi . Af efri hæðinni verður útgengt á svalir þar sem höfnin blasir við og miðbæjarsvæðið . Eins og áður hefur komið fram er stefnt að því að opna staðinn fyrir næstu helgi en þá eru færeyskir dagar þar í bæ , dagana 30. júní til 2. júlí og er unnið svo til allan sólarhringinn við bygginguna til að úr því geti ræst .